Oikeusministeriö

VAMMAISFOORUMIN LAUSUNTO RAUTATIEVASTUUASETUKSEN TÄYTÄNTÖÖNPANOSTA	

Vammaisfoorumi kiittää mahdollisuudesta lausua EU:n rautatievastuuasetuksen täytäntöönpanosta Suomessa. Vammaisfoorumi keskittyy tässä lausunnossa periaatteellisiin kysymyksiin, ja yhtyy Invalidiliiton ja Näkövammaisten keskusliiton sekä Kynnys ry:n esittämiin näkökohtiin. Vammaisten matkustajien osalta keskeisenä on yhdenvertaisuus, osallisuus ja oikeus tarpeellisiin palveluihin.

	Vammaisfoorumin mielestä matkustajien oikeuksista annetun EU-lainsäädännön täytäntöönpanossa tulee ottaa vahvemmin huomioon YK:n yleissopimus vammaisten henkilöiden oikeuksista, erityisesti sen artiklat esteettömyydestä ja henkilökohtaisesta liikkumisesta. Suomi on allekirjoittanut sopimuksen jo maaliskuussa 2007 ja sopimus tuli kansainvälisesti voimaan toukokuussa 2008. 

Vammaisfoorumi näkee YK:n vammaissopimuksen voimaansaattamisen ja täysivaltaisen soveltamisen yhtenä tärkeänä painopistealueena kansallisessa ihmisoikeustoiminnassa. Sopimus tulisi ottaa laaja-alaisesti huomioon kaikilla hallinnon aloilla ja sopimuksen 4 artiklan mukaiset yleiset velvoitteet tulisi toteuttaa yksityiskohtaisten velvoitteiden lisäksi.

	Eri hallinnon aloilla tulisi lisäksi selvittää muut sopimuksen edellyttämät muutos- ja kehittämistarpeet. Erityisesti julkisen liikenteen osalta on syytä vahvistaa esteettömyyden ja saavutettavuuden toteuttamista käytännössä. Tätä edistämisvelvoitetta on korostettu jo vuonna 2006 annetussa selonteossa vammaispolitiikasta. Selonteon tausta-aineistossa ja tehdyissä selvityksissä on tuotu esille nykytilanteen monia ongelmia, myös mitä tulee liikkumisvapauden toteutumiseen vammaisten ja liikuntarajoitteisten henkilöiden osalta.

Asetuksen tavoitteena on turvata oikeus kuljetukseen ilman syrjintää. Vammaisfoorumi pitää hyvin tärkeänä, että rautateillä matkustavien vammaisten ja liikuntarajoitteisten matkustajien osalta palvelun käyttämisen edellytyksenä olevat avustamispalvelut turvataan. Auttamisvelvollisuus asemilla ja junassa on keskeisen tärkeä. Asetuksessa velvollisuutta on jo rajattu ja lievennetty hyvin väljillä poikkeussäännöillä, siksi ei ole perusteita tehdä niin laaja-alaista 

poikkeusta soveltamisessa kuin mitä pääkaupunkiseudun taajamaliikenne muodostaa. 

Asetuksessa on hyvin huomioitu se tärkeä näkökohta, että myös vammaisten ja liikuntarajoitteisten matkustajien on voitava käyttää kaikkia rautatieliikenteen palveluja. Nykyisellään vammaisten ja liikuntarajoitteisten matkustajien paikat on rajattu yksinomaan 2. luokan vaunuihin, eikä kaukoliikenteen esteettömyyttä ole turvattu kuin harvoilla rataosuuksilla. Palvelukatveita jää näin ollen paljon ja palvelu voi huonontua ratkaisevasti niillä osuuksilla, joilla esteetön kalusto ei enää pysähdy.

Esteettömyyden ja saavutettavuuden turvaaminen edellyttää kokonaisvaltaista toimintaa, myös matkaan liittyvän informaation saavutettavuuden osalta. Ei voi pitää asetuksen tavoitteen kannalta hyväksyttävänä nykytilannetta, jossa informaatio on saatavilla vain rajoitetusti.

Vammaisfoorumi korostaa sen asetuksessa tunnustetun periaatteen tärkeyttä että sääntelyä, joka koskee vammaisten ja liikuntarajoitteisten henkilöiden oikeutta kuljetukseen ilman syrjintää, tulee valmistella vammaisia ja liikuntarajoitteisia henkilöitä edustavien järjestöjen aktiivisella myötävaikutuksella. 

Vammaisfoorumi ry

	

Merja Heikkonen		Pirkko Mahlamäki
	puheenjohtaja		pääsihteeri